جوڤينتوس

جوڤينتوس ؤلا اليوڤي (طاليانية:يوڤينتوس Juventus Football Club)، فرقة طاليانية دلكورة، تاسست نهار 1 نوڤمبر 1897، فمدينة طورينو بجيهة الݒييمونتي. انجح فرقة فطاليان من ناحية الݒالماريس: 36 بوطولة ؤ 11 كاس طاليان ؤ 9 سوݕر (ارقام قياسية) ؤ حتى من جيهت لجماهيرية، سوا داخل لبلاد ؤلا فلخاريج. اليوڤي معروفة ببزاف دسميات، منها: لبيض ؤلكحل (طاليانية:بيانكونيري I Bianconeri) ؤ زيبرا الّلي هو شعار ديال لفريق ؤكان ف اللوݣو لقديم. واخّا يوڤينتوس كتعني "شاباب" باللاتينية ولكن لفرقة مشهورة بسمية العجوزة (La vecchia signora "لافيكيا سينيورا" لمرا الشّارفة). تاريخ. 1897-1918: لحكاية بدات. 13 تلميد كيقراو ف اللّيسي ديال ماسّيمو دازيليو فمدينة طورينو تجمعو ؤ كوّنو فرقة سمّاوها سݕور كلوب جوڤينتوس فتواخير ديال 1897. من بين هاد تلامد كانو جوج خوات ؤدجينيو كانفاري ؤ انريكو كانفاري. من بعد عامين، بدّلو سمية، ولّات فوتبول كلوب جوڤينتوس. اول ماتش، لعبوه نهار 11 مارس 1900، ؤخسروه كونطر طورينيزي 1-0 فعام 1904 كانو ليوڤي كيلبسو تونيات كحلين و روز (فانيدي)، دخلوهم شي فليسات ديال واحد لبيزنيسمان ؤبدلو تيران اللّي كانو كيلعبو فيه، تيران مكركح سميتو ݕياتزا دارمي، ورحلو لتيران اخور بعقلو سيمتو ڤيلودروم ؤمبيرطو 1. فعام 1905، جوڤنتوس ربحات اوّل شومݕيونا ليهم، وفهاد لعام نيت بداو كيلبسو لبيض ؤ لكحل. عام 1906، الفريد ديك، اللّي كان ديك السّاع هو الݕريزيدو، ماتفاهمش مع شي وحدين ف الفرقة، صافي هو ينساحب ؤدّا معاه شي وحدين ؤ صاوبو فرقة جديدة سمّاوها "اف بي تشي طورينو FBC Torino" لمعروفة ليوم ب اف تشي طورينو ؤلا طورينو. ؤهنا بدات لعداوا بين هاد جوج فرقات ؤ سخن الدّيربي د طورينو لمعروف ف الطاليان ب ديربي ديلاّ مولي. تكرفصات مزيان لفرق فاش بدات لحرب لعالمية اللولة، ؤ فعام 1913 تكلاصات هي لّلخرة فلبطولة ؤ طاحت للدوزيام سيري. ولكن لاتحاد د طاليان ف العام الجاي زاد فراقي ديال ݕروميان سيري ؤ هكدا تعتقات اليوڤي ؤ بقات حاضرة فݕروميان ديڤيزيون حتال 2006. 1922–1961: ليوڤي دارت بلاصة مع لكبار. 1922 كان عام السّعد على جوڤينتوس، حيتاش نائب الرئيس ديال فياط ادواردو انييلّلي ولّى هو الرئيس ديال لفرقة، وفنفس لعام دشنو تيران جديد. من واحد لجيهة، التّيران بدا كيدخّل ليهم دراهم صحاح ؤ من جيهة خرى انييللي دخّل لاحتراف لكورة، رجّع اليوفي اول فرقة ݕروفيسيونيل ف طاليان. موسم 1925–1926 جابو اللقب تّاني ؤ ربحو 5 شامݕيونات متابعين من 1930 ل 1935. ؤ كان لمنتخاب طالياني مكوّن من بزّاف ديال لعّابة ديال اليوڤي فكاس لعالم 1934 الّلي ربحاتو الطاليان. عاوتاني، جات لحرب لعالمية الجاوجة بعجاجتها ماربحات اليوڤي فيهم والو. حتى سالات لحرب ؤ جا "دجيانّي انييلّلي" (ولد ادواردو)، بداو يلعبو فسطاد مينيسيݕال، ربحو شامݕيونا جوج خطرات ف 1949-50 ؤ 1951–52. سيزون 1957-1958، اليوڤي شرات جوج لعابة ف لاطاك تزادو على جيامݕييرو بونيݕرتي، هما لويلزي جون تشارلز وطالياني-لارجونتيني عمر سيفوري. سيزون 1959-1960 اوّل مرة كتربح اليوڤي شامبيونا ولكاس ف نفس لعام. 1960-1961 بطولة رقم 13. 1986-1971: لمجية د طراپاطوني. فهاد 15عام ربحات اليوڤي 9 د بطولات سيري ا، 2 كوپا ايطاليا ؤ 5 كيسان ؤروپية. فعام 1976 سينا جيوڤانّي طراپاطوني مع ليوڤي، فنفس لعام داو شومپيونا طاليانية رقم 16 ؤ لاول مرة كيربحو شي حاجة فلوروپ، كاس ليتّيحاد ؤورپي كونطر اتليتيك بيلباو. فلمجموع، من 1976 حتال 1986، ربح مع ليوڨي 13 لقب (6 بطولة | 2 كيسان طاليان ) ؤ 4 كيسان ؤروپية منها تشومپيونز ليڭ اللولة فتاريخ لفرقة كونطر ليڤيرپول ؤ كاس انتركونتينونتال ضد بوكا جونيورز. طراپاطوني سينا مع لؤسطورة ميشيل پلاتيني ؤ رجّع ولد لفرقا لؤسطورة پاولو روسّي من ڨينيتسيا، ؤ زاد عليهم لپولندي زبيڭنييڨ بونييك. كان احسن خط هجوم فؤورپا داك لوقت. پلاتيني بالون دور 3 مرات متابعة ؤ پاولو روسّي هداف كاس لعالم 1982 ؤ بالون دور 1982. 1994-1987: لجفاف. لانتير جابت طراپاطوني ؤ ماراضونا مع ناپولي ؤ ميلان بيرلوسكوني توڭضات كان صعيب على اليوڨي باش تنافس، زيرو بوطولة، 3 خطرات دوزياما ؤ دوبلي كاس طاليان ؤ كاس ليتّيحاد لؤروپي (لونترينور كان هو دينو زوف) فعام 1990. تيران ديللي الپي 1990 تدشّن باش يتلعبو فيه ماتشات ديال كاس لعالم 1990. ؤ ولات كتلعب فيه جوڨينتوس ماتشاتها اضوميسيل. واخّا رجع طراپاطوني ؤ سيناو مع لؤسطورة روبيرطو بادجيو مقدراتش لفرقة ترجع للطوپ، كوميم ربحو كاس ليتّيحاد عاوتاني ف1993 كونطر بوروسيا دورتموند. 2004-1994: طوپ من جديد. كل شي بدا مع لمودريب مارتشيللو ليپي اللّي صنع فرقة كتخلع، پيروتزي، فيرّارا، بادجيو، دجيانلوكا ڨياللي ؤ ديل پييرو مازال بزغول. اول سيزون ليه جاب لبطولة اللي غابرة عليهم من 1986 ؤ كاس طاليان ؤ سوپركوپ د طاليان، ف 1995-1996 ربحو فينال تشومپيونز ليڭ كونطر اياكس امسطردام بالپيلانتيات (لماتش سالا ب 1-1 بيت ديال جوڨنتوس ماركاه فابريتسيو راڨانيللي). 1996 ربحو انتيركونتينونتال (كاس لقارات ؤورپا سود امريكا) كونطر ريڤير پليت لارجونتيني. لعّابا بحال زيدان، پيپو انزاݣي ؤ داڤيدس سيناو فصيف ؤ لفرقة دات معاهم لبطولة عامين متابعة 1996-1997 ؤ 1997-1998، وخسرو جوج تشامپيونس ليڭ وحدة ف ميونيخ كونطر دورتموند 1997 ولخرى فامسطردام كونطر الريال 1998. كيمّا طرا مع طراپاطوني، حتى مارتشيللو ليپي مشى لانتير، ولكن رجع من بعد عامين، ؤ شرا لعّابا زوينين بحال بوفون، نيدڤيد، طورام ؤ تريزيݣي. ربحو لبطولة تاني جوج مرات متابعة 2001-2002 ؤ 2002–2003. فاولد ترافورد 2003، خسرو مرة خرا تشامپيونز ليݣ هاد لخطرة كونطر ميلانو بالپيلانتيات (ماتش سالا 0-0). مورها مارتشيلو سينا مع لجامعة طاليانية باش يدرب لمنتخب، عامين من بعد ربح معاهم لمونديال دلالمان 2006. 2011-2004: كالشيوپولي، طيوح ؤ طلوع. فابيو كاپيللو شد لفرقة، كان دل پييرو ف طوپ، زلاتان ابراهيموڨيتش باغي يدير سميتو، فابيو كاناڨارو، طورام، زامبروطا، ادريان موتو، بوفون. كانت فريقة مليحة. ربحو لبطولة عامين متابعة 2004-2005 ؤ 2005–2006. ولكن فللخّر ديال سيزون 2006، كان تدار تحقيق على بيّن باللي شي مسؤولين فشي فراقي، ؤلجامعة طاليانية ؤ لاربيطات مداخلين فقضايا فساد ؤ رشاوي لحكام ؤ غش… اليوڨي حتى هي كانت بين لمتاهمين فهادشي، داكشي علاش حيدو ليها لبطولة ديال 2004-2005 (عطاوها لانتر ميلون) ؤ هبطوها لدوزييم ديڨيزيون، سيري ب. كاينين من اللعّابا الّلي مابغاوش يلعبو في سيري ب، بحال زلاتان ؤ پاتريك ڨييرا اللي مشاو لانتير، كاناڤارو ؤ ايمرسون مشاو للريال، ؤ طورام ؤ زامبروطا مشاو للبارصا، ادريان موتو مشا لفيورينتينا. من هادوك اللي بقاو مع ليكيپ ف سيري ب، كاين ديل پييرو، بوفون، كيلليني، نيدڨيد، تريزيڭي، زالاييتا ؤ ماورو كامورانيزي. لمدريب كان ديدي ديشون. اليوڤي دوزات عام واحد وطلعات فسيزون 2007-2008 ؤللي تكلاصات فيها 3 مع لمدريب كلاوديو رانييري. لعام اللي موراه لعبو تشامپيونز ليڭ ولكن تقصاو من دووزييم تور. بدلو بزاف ديال مدربين، فيرارا، زاكيروني، ديل نيري بلا فايدة. 2011 ولّى اندريا انييللي رئيس ؤ جاب معاه ماروتا مدير رياضي ؤ تفتاتح تيران جديد جوڤينتوس سطاديوم اللّي هو ملكية د لفرقة. 2020-2011: لهيمنة، 9 بطولات متابعة. انييللي ؤ ماروتا عرفو باللي انطونيو كونتي هو اللي فيدّيه يرجّع ليكيݕ لقمة داكشي علاش سيناو معاه. لعام اللول ليه 2011-2012 كان خيالي حيت ربحو سكوديتو بلا مايخسرو حتى ماتش لاول مرة فتاريخ (بطولة ديال 38 ماتش). 2013-2014 اليوڤي ربحات 34 ماتش من اصل 38 ؤجمعات 102 نقطة (رقم قياسي). الليڭري كمل داكشي لي بداه كونتي، حيت زاد 5 شامپيونات اخرين، ؤ وصل فينال تشومپيونز ليڭ 2 خطرات خسرهوم بجوج. اللول ف2015 برلين مع البارصا. ؤ تاني فكارديف كونطر الريال فعام 2017. 2019-2020 ماوريتسيو سارّي كيخلف الليݣري فتدريب ؤ كيربح حتى هو لبطولة داك لعام، باش تولّي اول مرة ف التاريخ شي فرقة تربح 9 ديال سكوديتي متابعين من 2011 ل 2020. كريستيانو رونالدو. ف الصيف ديال 2018 ؤ على غفلة، كريستيانو رونالدو كيخرج من الريال، وكيسيني كونطرا مع اليوڨي ب100 مليون جنيه استيرليني. كانت اكبر صفقة ف التاريخ لشي لعّاب عمرو فايت 30 عام. من غير لجانيب لرياضي ديال الصفقة، الجانيب لاقتصادي كان حاضر، الصورة ديال اللعاب ؤ الشهرة ديالو عطات لليوڤي قيمة سوقية اكبر، من ناحيت الاشهار ؤ النقل التيليڤيزيوني ؤ لبيع ديال تونيات ؤ ڭاع لي پرودوي ديال جوڤينتوس. مع رونالدو، اليوڤي ربحات البطولة عامين متابعة، وكاس السوپر 2 خطرات ؤ كاس الطاليان خطرة وحدة. 2020 - ليوم. ف الصيف ديال 2020، اندريا پيرلو كيولّي مدريب ديال اليوڤي بعدما حيدّو ماوريتسيو سارّي. كيربح السوپر ضد ناپولي، ؤ من بعدو كيربحو كاس الطاليان كونطر اطالانطا. لايدارا ماكانتش مقتانعة بنتايج ديال لفرقة ؤ نيڤو ديالها، جرّاو على پيرلو ؤ جابو الليڭري فصيف 2021. ولكن تا حاجة ما تبدلات، بالعكس، موسم 2021-2022 خرجو فيه بزيرو لقب لاول مرة من 2011. ؤ 2022-2023 كان اكفس، حيت تقصاو ف التشومپيونز ليڭ من لڭروپات بعدما ربحو ماتش 1 ؤ خسرو 5، ؤ غير بالڭولاڤيراج باش دازو لؤروپا ليڭ ؤ تقصاو ف دومي فينال كونطر سيڤييا. فنوڤمبر 2022، ديميسيوناو ڭاع هادوك اللي كانو ف الادارة من الرئيس اندريا انييلّلي حتال نيدڤيد. اندريا انييللي كان هو انجح رئيس من ناحية لالقاب 19. عام 2023، تحيدات لليوڤي 15 نقطة بقرار من لايتيحاد طالياني بخصوص تخلويض فلبيدجيات فعوام لكوڤيد. تيفوزي ديال جوڤينتوس كفرو ؤ هددو باش يقاطعو سكاي سپور ؤ دازن. من بعد لمحكامة لغات 15 نقطة، ؤ من جات من بعد عاتاني ؤ حيدات ليهم 10 نقاط. لايدارا دارت استيناف ؤ فبلاصة نقاط، عطاوهوم بروصي ديال 700 مليون ؤرو. 2024-2023 كانت اول سيزون ما كايشاركش فيها اليوڤي فؤروپا من 2011، بعدما لايتيحاد لؤروپي دار ليهم حضر، حيتاش ما لتازموش بتفاقيات اللي دارو معاهوم. فهاد لعام ربحات اليوڤي كاس الطاليان ضد اطالانطا ب1 لزيرو، ماركاه ڤلاوڤيتش، ؤ تكلاصات 3 مورا لانتير اللي فاتها ب23 نقطة ؤ ميلان ب4. فللخر ديال لعام صيفتو الليڭري فحالو مورا شوها اللي دار ف الفينال ديال لكاس. 2025-2024، تياڭو موطا كيولّي مدريب بعدما كاليفا بولونيا لعام لّي قبل لتشامپيونز ليڭ.